บลจ.ทหารไทยขาย2กองทุนเกาหลีจ่าย2-2.55%
บลจ.ทหารไทย เปิดขายกองทุนเปิดพันธบัตรเกาหลีใต้ 2 กอง อายุ 1 ปี 11 เดือน และ 11 เดือน ในวันที่ 23-29 มิ.ย.นี้
22 มิ.ย. 2553

บลจ.ทหารไทย เปิดขายกองทุนเปิดพันธบัตรเกาหลีใต้ 2 กอง อายุ 1 ปี 11 เดือน และ 11 เดือน ในวันที่ 23-29 มิ.ย.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย จำกัด เปิดเผยว่าบริษัทฯ ได้เปิดขายกองทุนตราสารหนี้ที่ลงทุนในพันธบัตรเกาหลีใต้อีก 2 กองทุน โดยมีผลตอบแทนภายหลังหักค่าใช้จ่ายอยู่ในช่วงประมาณ 2.00%-2.55% โดยทั้ง 2 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน 
กองทุนทั้ง 2 กองทุนที่เปิดขายในระหว่างวันที่ 23-29 มิ.ย.2553 นี้ คือ กองทุนเปิดทหารไทยพันธบัตรเกาหลีใต้รุ่นที่ 85 อายุของกองทุนประมาณ 1 ปี 11 เดือน ขนาดเงินทุนโครงการ 1,000 ล้านบาท ให้ผลตอบแทนการลงทุนหลังหักค่าใช้จ่ายประมาณ 2.55% และรุ่นที่ 90 อายุของกองทุนประมาณ 11 เดือน ขนาดเงินทุนโครงการ 1,400 ล้านบาท ให้ผลตอบแทนการลงทุนหลังหักค่าใช้จ่ายประมาณ 2.00% ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี กองทุนทั้ง 2 รุ่นดังกล่าวมีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatingsปี
“บริษัทฯ ยังคงได้รับความสนใจอย่างต่อเนื่องจากผู้ลงทุนสำหรับการออกกองพันธบัตรเกาหลีใต้ทุกกองที่ได้ออกไปแล้วในปีนี้และสำหรับกองทุนเปิดทหารไทยพันธบัตรเกาหลีใต้ รุ่นที่ 85 และ 90 นี้ คาดว่าจะได้รับการตอบรับด้วยดีเช่นเดิมเพราะอัตราผลตอบแทนของกองทุนยังคงน่าสนใจมากกว่าอัตราดอกเบี้ยเงินฝากในประเทศไทย ขณะที่ความเสี่ยงของประเทศที่เข้าไปลงทุนคือประเทศเกาหลีใต้อยู่ในระดับต่ำและยอมรับได้ เพราะได้รับการจัดอันดับความเชื่อถือในระดับสากลจากสถาบันฟิทช์ เรตติ้ง ที่ระดับ A+ ถือเป็นทางเลือกที่น่าสนใจในการบริหารและจัดการเงินลงทุนในช่วงที่สถานการณ์ทางเศรษฐกิจมีความผันผวน ขณะเดียวกันก็เป็นการลงทุนในระยะปานกลางที่เหมาะสมไม่นานเกินไป"นายสมจินต์ กล่าว
ผู้ที่สนใจสอบถามข้อมูลเพิ่มเติมได้ที่ ส่วนลูกค้าสัมพันธ์ บลจ.ทหารไทย โทร 1725 หรือผ่านช่องทางการขายของบริษัท ได้แก่ธนาคารทหารไทยทุกสาขาทั่วประเทศ ตัวแทนการสนับสนุนการขาย และบริการต่างๆของบริษัท อาทิ ระบบ FundLink Online ผ่าน Internet ที่ website: www.tmbam.com, ระบบโทรศัพท์อัตโนมัติ (FundLink IVR) หรือ FundLink ATM